Van Rensburg - Ons Tuis Monument Tehuise
Van Rensburgtehuis se stories
As ons van bejaardeversorging praat, dink ons aan kieries, kunstande en rolstoele. Ja, dit word soms wel deel van 'n mens se daaglikse bestaan, maar onthou: Bejaardes was ook peuters, kleuters, tieners en jong volwassenes wat uiteindelik hul plek in die arbeidsmark en gesin volgestaan en die uitdagings en lief en leed van die lewe hanteer het. Dus het elkeen 'n storie.
Onlangs het 'n paar inwoners saam met Van Rensburg Tehuis se arbeidsterapeut Lizl van Eeden die strate van Pretoria ingevaar – darem nie vir kwaadgeld nie, maar om 'n besoek aan besienswaardighede soos die Uniegebou te bring. Die uitstappie is af gesluit met heerlike roomys by Mc Donalds. Op die foto's verskyn tannies Mostert en Venter en oom Vermeulen.
Moenie dink die ouer persone in Van Rensburg Tehuis staan altyd net bakhand nie – nee, soms is ons in die bevoorregte posisie om te kan uitdeel ook.
So het ons laasjaar vir Mandeladag uitgereik van Ouma Rose se kleuterskool. Sy bly in Lotus Gardens en bedryf 'n dag- en nagsorgsentrum in 'n deel van haar woonhuis wat sy hiervoor omskep het, maar haar fondse is uiters beperk.
Ons het deur middel van skenkings van 'n paar ander instansies, onder andere Piccoli Kleuterskool, Caring Daisies, Wild Routes Nursery, inwoners se kinders en nog ander vir haar tafeltjies en stoeltjies, matrassies, matte, bome, kisvrieskas, kos en nog baie ander goed kon gee wat dit vir haar moontlik maak om 'n goeie diens te lewer.
Soos sy self gesê het, ons betrokkenheid het haar weer die moed gegee om aan te gaan met die kleuterskool en die lewe.
Ons is steeds betrokke en wil graag vir haar 'n buite spoeltoilet, 'n wasbak sowel as 'n draagbare radio gee.
So aan die einde van 2015
Die jaar kom stadig maar seker tot 'n einde, maar by Van Rensburg Tehuis gebeur daar nog heelwat. So kry ons elke Woensdag besoek van Paws for God.
En eerstejaar studente kom doen praktiese ervaring by ons op.
Op 31 Oktober 2015 het ons 'n heerlike familiedag gehou. Die vermaak is deur Beeskraal verskaf en on het almal lekker gekuier en gedans.
Mandeladae (!) by Van Rensburg
Ons inwoners was so bevoorreg om Mandeladag 2015 op meer as een dag te vier!
Op Woensdag het ds Geel en lidmate van Gemeente Midstream ons bederf met vis en skyfies van Ocean Basket Owl Village.
En toe, op Donderdag, het Velmore Hotel en Bakwena Spa inwoners en personeel kom bederf met voet-, hand- en nekmasserings en 'n middagete.
Dit was voorwaar heerlik en die bejaardes het dit vreeslik geniet. Die personeel wat ook kon kom sit vir 'n behandeling was vir 'n rukkie weggevoer na 'n ander plek.
Velmore Hotel het hulle sjef saam gebring en hy het aan al die bejaardes chicken á la king vir middagete bedien.
Die inwoners van Van Rensburg Tehuis het voorwaar 'n heerlike bederf week gehad. Dankie aan almal.
Opleiding en braai – 'n goeie opvolgaksie
Dit was weer tyd vir 'n heerlike braaidag by Van Rensburg Monumenttehuis. Vierdejaar Arbeidsterapiestudente van 2015 wat besig was met hul praktiese opleiding, kon ook hieraan meedoen.